钦定古今图书集成/理学汇编/学行典/第239卷 > 张潜
## 钦定古今图书集成/理学汇编/学行典/第239卷 > 张潜

按《金史张潜传》：“潜字仲升，武清人。幼有志节，慕荆轲、
聂政为人。年三十，始折节读书，时人高其行谊，目曰
‘张古人。后客崧山，从仲振受《易》。年五十，始娶鲁山孙
氏，亦有贤行，夫妇相敬如宾，负薪拾穗，行歌自得，不
知其贫也。乡里有为潜种瓜者，及熟，让潜，潜弗许，竟
分而食之。尝行道中拾一斧，夫妇计度移时，乃持归’”，
访其主，还之。里有兄弟分财者，其弟曰：“我家如此，独
不畏张先生知耶？”遂如初。天兴间，潜挈家避兵少室，
乃不食七日死。孙氏亦投绝涧死焉。